2. ปัจจัยความเสี่ยง

ปัจจัยที่อาจเกิดขึ้น และมีผลกระทบที่อาจมีต่อการดำเนินงานในอนาคต มีดังนี้

ความเสี่ยงโครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

บริษัทประกอบธุรกิจสิ่งทอและเครื่องนุ่งห่มผลิตสินค้าตามคำสั่งของลูกค้า
โดยมีลูกค้ารายใหญ่ในประเทศเพียงรายเดียว คือ บริษัท ไอ.ซี.ซี. อินเตอร์เนชั่นแนล จำกัด
(มหาชน) ซึ่งเป็นลูกค้าของบริษัทฯ มาตั้งแต่เริ่มดำเนินธุรกิจในปี 2523 แล้ว ในปี 2553
มียอดสั่งซื้อสินค้าคิดเป็นร้อยละ 78.70 ของยอดขายในประเทศ และคิดเป็นร้อยละ 74.00
ของยอดขายทั้งหมด

บริษัทมีความเชื่อมั่นว่าลูกค้ารายนี้จะสั่งซื้อสินค้าและเป็นลูกค้าของบริษัทฯ ต่อไปในอนาคต
ที่ผ่านมาบริษัท มีความสัมพันธ์ที่ดีกับลูกค้ารายนี้มาโดยตลอด
ได้ร่วมกันพัฒนาธุรกิจในเชิงรุกและออกผลิตภัณฑ์ใหม่ ๆ
เพื่อสนองตอบความต้องการและสามารถสร้างความพึงพอใจแก่ลูกค้าเพิ่มมากขึ้น
เพื่อรักษาผลประกอบการที่ดีในระยะยาวทั้ง 2 ฝ่าย

ความเสี่ยงการใช้เครื่องหมายการค้ารับอนุญาต

บริษัทดำเนินธุรกิจสิ่งทอและเครื่องนุ่งห่ม ภายใต้เครื่องหมายการค้ารับอนุญาตจากต่างประเทศที่เป็น
International Brand จากเจ้าของเครื่องหมายการค้าโดยตรง
และบางส่วนผ่านผู้ถือหุ้นรายใหญ่ของบริษัท
เป็นเครื่องหมายการค้าสากลที่นิยมกันทั้งในและต่างประเทศ โดยบริษัทฯ
มีรายได้จากการขายสินค้าภายใต้เครื่องหมายการค้ารับอนุญาตในสัดส่วนที่ค่อนข้างสูง
หากถูกยกเลิกสัญญาจะส่งผลกระทบต่อบริษัท

บริษัทได้สร้างสัมพันธภาพที่ดีกับเจ้าของเครื่องหมายการค้ามาโดยตลอด
ร่วมกันพัฒนาสินค้าอย่างต่อเนื่อง สร้างความเชื่อมั่นให้กับเจ้าของเครื่องหมายการค้า
พัฒนาทั้งด้านเทคนิคการผลิตและวัตถุดิบ เพื่อให้ได้สินค้าที่มีคุณภาพตามมาตรฐานสากล เพื่อรักษา
Brand Image และความน่าเชื่อถือของบริษัท
และประการสำคัญบริษัทได้ปฏิบัติตามข้อตกลงทางการค้าอย่างเคร่งครัด ยึดมั่นในจริยธรรมทางธุรกิจ
บริษัทฯ มั่นใจว่าโอกาสในการถูกยกเลิกสัญญามีน้อยมาก

พร้อมกันนี้บริษัทได้ร่วมกับบริษัทในเครือสหพัฒน์สร้างเครื่องหมายการค้าของตนเอง ภายใต้ชื่อ
“BSC” มุ่งพัฒนาสู่อนาคตให้เป็น International Brand
ซึ่งบริษัทได้รับอนุญาตให้ผลิตชุดว่ายน้ำและเสื้อผ้าสุภาพบุรุษ

นอกจากนี้บริษัทยังมีสินค้าที่เป็นเครื่องหมายการค้าของตัวเอง (House Brand)
ขายตรงให้กับลูกค้าผู้บริโภคโดยตรง โดยมีร้านค้าของตนเองและจำหน่ายผ่าน Factory Outlet
และตัดเย็บชุด Uniform และจำหน่ายผ้าถัก ( Knitted Fabric)
เพื่อเป็นการเพิ่มช่องทางการจำหน่ายสินค้าทั้งทางด้านสิ่งทอและเสื้อผ้าสำเร็จรูปอีกช่องทางหนึ่งในการช่วยลดความเสี่ยงจากเครื่องหมายการค้ารับอนุญาตและการพึ่งพาลูกค้าเพียงรายเดียว

ความเสี่ยงด้านวัตถุดิบ

จากสภาวะความผันผวนของราคาเส้นใยฝ้ายในตลาดโลกที่สูงขึ้นอย่างต่อเนื่อง
และปริมาณในตลาดมีน้อย ซึ่งอาจประสบปัญหาการขาดแคลนวัตถุดิบในการผลิต
ส่งผลกระทบต่อต้นทุนวัตถุดิบ และผลิตภัณฑ์ของบริษัท

บริษัทฯ ได้บริหารความเสี่ยงด้านราคาวัตถุดิบ เพื่อให้เกิดประโยชน์สูงสุด
ปัจจุบันมีการบริหารความเสี่ยงด้านราคา โดยมีการจองซื้อเส้นด้ายเป็นการล่วงหน้า ทั้งระยะสั้น
และระยะยาวระหว่างบริษัทคู่ค้า
โดยมีการกำหนดเป้าหมายในการค้าเน้นการบริหารความเสี่ยงที่เหมาะสม
และสอดคล้องกับแผนธุรกิจของบริษัทฯ การบริหารความเสี่ยงด้านราคาทุกครั้งจะทำควบคู่
และสอดคล้องไปกับปริมาณการซื้อวัตถุดิบ และผลิตภัณฑ์ของบริษัทฯ เพื่อบริหารต้นทุนซื้อและขาย
เพื่อลดผลกระทบจากความผันผวนของราคาที่มีต่อผลประกอบการของบริษัทฯ

ความเสี่ยงจากอัตราแลกเปลี่ยน

การเปลี่ยนแปลงของอัตราแลกเปลี่ยนเงินตราต่างประเทศ จะมีผลกระทบต่อรายได้
เพื่อลดผลกระทบจากความผันผวนของค่าเงินบาท บริษัทฯ
ได้ดำเนินการจัดโครงสร้างของเงินสกุลต่างประเทศให้มีสัดส่วนสมดุลกับรายได้ที่เป็นสกุลเงินต่างประเทศ
(Natural Hedge) รวมทั้งการบริหารเงินในบัญชีเงินฝากที่เป็นสกุลต่างประเทศ (Foreign
Currency Deposit) และการซื้อ-ขาย เงินสกุลต่างประเทศล่วงหน้า (Forward)
เพื่อใช้เป็นแนวทางในการบริหารการเงินอย่างมีประสิทธิภาพ
โดยรวมถึงข้อกำหนดในเรื่องการจัดให้มีการบริหารความเสี่ยงต่าง ๆ

ความเสี่ยงด้านการให้สินเชื่อ

เป็นความเสี่ยงที่ลูกหนี้ไม่สามารถปฎิบัติตามเงื่อนไขที่ได้ตกลงไว้กับบริษัท
ซึ่งอาจมีผลกระทบต่อเงินทุนหมุนเวียนและสภาพคล่องต่อการดำเนินธุรกิจของบริษัทได้จากข้อมูลที่ผ่านมาได้มีการติดตาม
ควบคุมสินเชื่อและชำระหนี้อยู่ในระดับที่น่าพึงพอใจ
แต่ความเสี่ยงก็ยังคงอาจเกิดขึ้นได้กับลูกหนี้ที่ไม่สามารถปฎิบัติตามเงื่อนไขที่ได้ตกลงไว้

บริษัทมีนโยบายป้องกันความเสี่ยงโดยมีการวิเคราะห์ฐานะการเงิน ประเมินคุณภาพของลูกหนี้
ทนทวนวงเงินสินเชื่อ ระยะเวลาการชำระเงินของลูกค้าแต่ละราย
และมีการติดตามยอดค้างชำระกับลูกหนี้อย่างสม่ำเสมอ
นอกจากนั้นยังมีการตรวจสอบจากฝ่ายบริหารอย่างใกล้ชิด
และบริษัทมีนโยบายการตั้งค่าเผื่อหนี้สงสัยจะสูญสำหรับลูกหนี้ที่คาดว่าจะเก็บเงินไม่ได้

ความเสี่ยงเกี่ยวกับ Brand Loyalty

ความต้องการของผู้บริโภคในประเทศยังนิยมสินค้าที่มีแบรนด์เนม
และพฤติกรรมของผู้บริโภคในปัจจุบันเปลี่ยนแปลงอย่างรวดเร็วนิยมบริโภคแฟชั่นมากขึ้น
ทำให้การแข่งขันทางการค้าด้านเสื้อผ้าสำเร็จรูปรุนแรงขึ้น
พร้อมทั้งการเปิดเสรีทางการค้าทำให้มีสินค้าแบรนด์เนมที่มีชื่อเสียงเข้ามาเป็นคู่แข่งมากขึ้น

บริษัทเชื่อมั่นในคุณภาพของสินค้าที่ผลิตทั้งสินค้าที่เป็น International Brand และสินค้า House
Brand มีการพัฒนาคุณภาพและสร้างความแตกต่างจากตลาด
สามารถสร้างความพึงพอใจให้กับผู้บริโภคทั้งคุณภาพ คุณค่าจากการสวมใส่และราคาที่เหมาะสม
และสร้างความรู้สึกที่ดีให้อยู่ในใจของผู้บริโภค ทำให้ลูกค้าเกิดความภักดีกับแบรนด์สินค้าต่าง ๆ
มาโดยตลอด รวมทั้งได้ร่วมกับบริษัท ไอ.ซี.ซี.อินเตอร์เนชั่นแนล จำกัด (มหาชน)
ซึ่งเป็นตัวแทนจัดจำหน่ายสินค้า ได้ทำการตลาดโดยใช้กลยุทธ์เชิงรุกอย่างต่อเนื่อง
เพื่อรักษาฐานลูกค้าเดิมและขยายฐานลูกค้ารายใหม่